Georgia Ruth

Cyflwynwraig, cantores a thelynores gwerin a blŵs, a nofelydd o Gymru yw Georgia Ruth, (ganwyd Georgia Ruth Williams; 5 Ionawr 1988BBC Wales: Music). Mae Georgia yn canu ac yn cyfansoddi yn Saesneg ac yn y Gymraeg. Magwyd hi yn Aberystwyth, a dechreuodd ganu'r delyn pan oedd yn saith oed. Ar ôl graddio o Brifysgol Caergrawnt yn 2009 bu'n byw yn Llundain ac wedyn yn Brighton cyn iddi ddod yn ôl i Gymru. Ar hyn o bryd (2025) mae hi'n byw yn Aberystwyth, ei thref enedigol. Mae hi'n cyflwyno sioe wythnosol ar Radio Cymru.

 Bywyd personol 
Mae Georgia'n briod ag Iwan Huws (prif leisydd Cowbois Rhos Botwnnog). Mae ganddynt bedwar o blant.

Steil a Dylanwadau
Datblygodd Georgia steil anarferol mewn canu'r delyn, mwy fel chwarae gitâr na'r dull traddodiadol. Bydd hi'n canu mewn steil gwerin ond mae arlliw o'r blws yn y canu hefyd. Yn ôl Georgia, dylanwadodd y canlynol arni: Meic Stevens, Bert Jansch, Nick Drake, St Vincent, Richard Thompson, Charlotte Gainsbourg, Teddy Thompson, Joan as Policewoman, Toumani Diabete, Nick Cave, Aimee Mann ac Ani DiFranco.

Gyrfa gynnar
Pan oedd Georgia'n fyfyrwraig ac yn fuan wedi hynny, cafodd enw da am ei pherfformiadau. Perfformiodd i gynulleidfaoedd mawr fel Gŵyl Sŵn a Gŵyl Glastonbury. Cafodd gasgliad o bedair cân, tair Saesneg ac un Gymraeg, ei recordio yn 2010, dan yr enw "Georgia Ruth". Cyhoeddwyd "In Luna" (EP) yn 2012 ar label Gwymon. Y flwyddyn ganlynol cynhyrchodd ei halbwm cyntaf, "Week of Pines".

2013 - Week of Pines 
Ym mis Mai 2013 rhyddhawyd "Week of Pines" a gafodd ei recordio yn stiwdio Bryn Derwen, Gwynedd y flwyddyn flaenorol. Cafodd yr albwm ei groesawu ar unwaith gan adolygwyr. "The Welsh harpist Georgia Ruth is a rare talent, able to transcend borders of language, style and age with apparent ease" yw enghraifft o'r ymateb, gan Andy Gill, yn The Independent.Gwefan Yr Independant ; adalwyd 4 Medi 2013. Enillodd Georgia Wobr Gerddoriaeth Gymreig 2013 am yr albwm.

Cafodd Georgia ei henwebu am wobr mewn dau gategori y 2014 Radio 2 Folk Awards.

Yn 2014 cafodd Georgia wahoddiad i ganu ar albwm Futurology gan Manic Street Preachers. Canodd hi gyda James Dean Bradfield ar y trac Divine Youth.

Discograffiaeth
 In Luna (2012, EP, Gwymon.)
 Week of Pines (2013, Albwm, Gwymon.)
 Ghazalaw (2015, Albwm, Masters of the Universe.)
 Fossil Scale (Navigator, 2016)
 Mai (Bubblewrap, 2020)
 Cool Head (Bubblewrap, 2024)

 Gwaith fel awdur 
Yn 2024, cyhoeddwyd ei nofel Saesneg Tell me who I am, sy'n cyd-fynd â'i halbwm Cool Head. Yn ddiweddarach yr un flwyddyn, cyhoeddwyd ei chyfrol Gymraeg gyntaf Casglu Llwch, sy'n gasgliad o fyfyrdodau.

Cyfeiriadau

Categori:Genedigaethau 1988
Categori:Cantorion benywaidd yr 21ain ganrif o Gymru
Categori:Cantorion Cymraeg o Gymru
Categori:Cantorion Saesneg o Gymru
Categori:Pianyddion o Gymru
Categori:Pobl o Aberystwyth
Categori:Telynorion o Gymru
Categori:Cyflwynwyr radio o Gymru
Categori:Prosiect Wicipop